示姪
作者：范浚
朝代：宋

paragraphs: 華顛老學似秉燭，及壯貴在勤書詩。
男兒不解事文筆，何異婦女留鬚眉。
予生早已度弱冠，畋漁籍素常嗟遲。
爾今年纔十八九，著力鑽礪誠當時。
胡爲講道率粗滅，浪自閑散多盤嬉。
或時使酒昧檢束，怒駡臧獲驚紛披。
我旁聞爾作氣勢，憐爾放驁如癡兒。
人生稟受性不惡，鞚馭要使知高低。
常時見爾亦遜順，頓以狂藥生尤違。
便當懲艾悼往失，痛戒濡首疏尊巵。
專心蓄力玩經笥，調護氣術循繩規。
吾言一日可三復，勿謂浪語無資裨。